Projekts

LATVIJAS REPUBLIKAS MINISTRU KABINETS

2018. gada Noteikumi Nr.

Rīgā (prot. Nr. .§)

**Valsts sociālā atbalsta pedagogiem**

**piešķiršanas un administrēšanas kārtība**

Izdoti saskaņā ar Izglītības likuma

14. panta 40. punktu un 52. panta ceturto daļu

1. Noteikumi nosaka:

1.1. kārtību, kādā piešķir valsts sociālo atbalstu (turpmāk – sociālais atbalsts) vispārējās pamatizglītības un vispārējās vidējās izglītības programmu īstenošanā iesaistītajiem pedagogiem, kuri pašvaldības vispārējās izglītības iestādes reorganizācijas vai likvidācijas gadījumā zaudē pedagoga darbu (turpmāk – pedagogs);

1.2. institūciju, kas administrē sociālā atbalsta izmaksas un to pārtraukšanu;

1.3. kārtību, kādā veicamas un reģistrējamas valsts sociālās apdrošināšanas iemaksas pensiju un bezdarba apdrošināšanai.

2. Sociālā atbalsta izmaksas un to pārtraukšanu administrē Izglītības un zinātnes ministrija (turpmāk – ministrija).

3. Pedagogam, kas atbilst Izglītības likuma 52.panta otrajā un trešajā daļā minētajiem kritērijiem, ir tiesības saņemt sociālo atbalstu sešu mēnešu vidējās izpeļņas apmērā, no kura ieturētas valsts sociālās apdrošināšanas obligātās iemaksas pensiju un bezdarba apdrošināšanai atbilstoši noteikumiem par valsts sociālās apdrošināšanas iemaksu likmes sadalījumu pa valsts sociālās apdrošināšanas veidiem, šādā kārtībā:

3.1. sociālais atbalsts triju mēnešu vidējās izpeļņas apmērā tiek izmaksāts ne vēlāk kā trešajā mēnesī pēc darba tiesisko attiecību izbeigšanas;

3.2. sociālais atbalsts viena mēneša vidējās izpeļņas apmērā tiek izmaksāts attiecīgi ceturtajā, piektajā un sestajā mēnesī pēc darba tiesisko attiecību izbeigšanas.

4. Lai saņemtu sociālo atbalstu, pedagogs ne vēlāk kā mēneša laikā pēc darba tiesisko attiecību izbeigšanas iesniedz pašvaldībā, kura ir reorganizētās vai likvidētās izglītības iestādes dibinātājs, (turpmāk – pašvaldība) iesniegumu (1.pielikums). Iesniegumam pievieno dokumentus, kas pamato pedagoga darba stāža atbilstību Izglītības likuma 52.panta otrās daļas prasībām.

5. Šo noteikumu 4.punktā minēto iesniegumu var iesniegt personīgi, kā arī iesniegt elektroniska dokumenta formā atbilstoši normatīvajiem aktiem par elektronisko dokumentu noformēšanu vai nosūtīt pa pastu.

6. Pašvaldība pārbauda iesniegumā par sociālā atbalsta piešķiršanu un tam pievienotajos dokumentos ietverto ziņu patiesumu un divu nedēļu laikā pēc iesnieguma saņemšanas dienas pieņem lēmumu par sociālā atbalsta piešķiršanu uz laiku līdz sešiem mēnešiem vai atteikumu to piešķirt.

7. Pašvaldība pieņem lēmumu par atteikumu piešķirt sociālo atbalstu šādos gadījumos:

7.1. pedagogs sniedzis nepatiesas ziņas;

7.2. pedagoga iesniegtie dokumenti neapstiprina pedagoga darba stāža atbilstību Izglītības likuma 52.panta otrās daļas prasībām;

7.3. pedagogs neatbilst Izglītības likuma 52.panta otrajā un trešajā daļā minētajiem kritērijiem sociālā atbalsta saņemšanai.

8. Lai turpinātu saņemtu sociālo atbalstu, sākot ar ceturto mēnesi, pedagogs katru mēnesi līdz mēneša trešajam datumam iesniedz pašvaldībā iesniegumu (1.pielikums), kurā apliecina savu atbilstību sociālā atbalsta saņemšanai.

9. Pašvaldība pieņem lēmumu pārtraukt sociālā atbalsta izmaksu šādos gadījumos:

9.1. pedagogs nav iesniedzis šo noteikumu 8.punktā minēto iesniegumu;

9.2. pedagogs sniedzis nepatiesas ziņas;

9.3. pedagogs neatbilst Izglītības likuma 52.panta otrajā un trešajā daļā minētajiem kritērijiem sociālā atbalsta saņemšanai.

10. Ja pedagogs triju mēnešu laikā pēc darba tiesisko attiecību izbeigšanas ir sācis veikt algotu darbu, komercdarbību vai saimniecisko darbību, vai arī pedagogam piešķirta vecuma pensija vai bezdarbnieka pabalsts, sociālā atbalsta izmaksu pārtrauc, sākot ar ceturto mēnesi.

11. Ja pedagogs ceturtajā vai piektajā mēnesī pēc darba tiesisko attiecību izbeigšanas sācis veikt algotu darbu, komercdarbību vai saimniecisko darbību, vai arī pedagogam piešķirta vecuma pensija vai bezdarbnieka pabalsts, sociālā atbalsta izmaksu pārtrauc attiecīgi ar piekto vai sesto mēnesi.

12. Pedagogam ir pienākums ne vēlāk kā trīs dienu laikā paziņot pašvaldībai, ja viņam ir zudis pamats sociālā atbalsta saņemšanai atbilstoši Izglītības likuma 52.panta otrajā un trešajā daļā minētajiem kritērijiem.

13. Par sociālā atbalsta piešķiršanu un tā apmēru, atsevišķi norādot pedagogam izmaksājamo sociālā atbalsta apmēru un valsts sociālo apdrošināšanas iemaksu pensiju un bezdarba apdrošināšanai apmēru, par atteikumu piešķirt sociālo atbalstu un sociālā atbalsta izmaksas pārtraukšanu pašvaldība informē pedagogu. Ja pieņemts lēmums par atteikumu piešķirt sociālo atbalstu vai pārtraukt tā izmaksu, pedagogu informē rakstiski atbilstoši Administratīvā procesa likumam.

14. Pašvaldība piecu darbdienu laikā no lēmuma par sociālā atbalsta piešķiršanu pieņemšanas dienas iesniedz ministrijā pieprasījumu sociālā atbalsta saņemšanai pirmajiem trim mēnešiem (2.pielikums). Pašvaldība pieprasījumu par ceturto, piekto un sesto mēnesi ministrijā iesniedz katru mēnesi līdz piektajam datumam.

15. Ministrija pēc pieprasījuma saņemšanas piecu darbdienu laikā pārskaita pašvaldībai finansējumu sociālā atbalsta nodrošināšanai.

16. Pašvaldība pēc finansējuma saņemšanas informāciju par pedagogu (3.pielikums) iesniedz Valsts sociālās apdrošināšanas aģentūrai (turpmāk – aģentūra) reģistrācijai par pirmajiem trim mēnešiem pēc darba tiesisko attiecību izbeigšanas, no ceturtā līdz sestajam mēnesim informāciju iesniedz katru mēnesi.

17. Pašvaldība izmaksā pedagogam sociālo atbalstu, kā arī veic valsts sociālo apdrošināšanas iemaksu speciālajā budžetā par pirmajiem trim mēnešiem, no ceturtā līdz sestajam mēnesim – katru mēnesi.

18. Pašvaldība iesniedz ministrijai atskaiti (4.pielikums) par izlietoto finansējumu viena mēneša laikā pēc sociālā atbalsta izmaksu pabeigšanas.

19. Ministrija pārbauda pašvaldību iesniegtās atskaites par valsts sociālā atbalsta izmaksu. Ja nepieciešams, ministrija var pieprasīt papildu informāciju par izlietoto finansējumu.

20. Pēc atskaišu akceptēšanas pašvaldība piecu darba dienu laikā pārskaita valsts sociālā atbalsta atlikumu, ja tāds ir izveidojies, uz ministrijas norādīto kontu.

21. Aģentūra saņem pedagogu, kuriem izmaksājams sociālais atbalsts, sarakstu no pašvaldības un reģistrē šīs personas kā pensiju un bezdarba apdrošināšanai pakļautas personas periodā, kad personai nav piešķirta vecuma pensija vai bezdarbnieka pabalsts.

22. Pēc sociālās apdrošināšanas iemaksu saņemšanas aģentūra atbilstoši pašvaldības iesūtītajam sarakstam reģistrē sarakstā minētajiem pedagogiem valsts sociālās apdrošināšanas iemaksu objektu un valsts sociālās apdrošināšanas iemaksas pensiju un bezdarba apdrošināšanai.

23. Aģentūra, ņemot vērā sociāli apdrošinātās personas kontā reģistrēto obligāto iemaksu vai brīvprātīgo iemaksu objektu un veiktās obligātās iemaksas vai brīvprātīgās iemaksas, līdz nākamā kalendāra gada 1. aprīlim aprēķina pārmaksātās apdrošināšanas iemaksas.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

05.01. 2018. 11:10

883 vārdi

A.Āboliņa, 67047930, anita.abolina@izm.gov.lv